b"\n_START_ARTICLE_\nHelge Larsen (ark\xc3\xa6olog)\n_START_SECTION_\nKarriere\n_START_PARAGRAPH_\nHelge Larsen tilh\xc3\xb8rte den yngre gruppe af forskere af eskimokulturens oprindelse, der var startet med Hans Peder Steensby, Gudmund Hatt, Kaj Birket-Smith og Therkel Mathiassen. Under denne den \xc3\xa6ldre generation af eskimokulturen havde tilgangen fortrinsvis v\xc3\xa6ret etnografisk: man t\xc3\xa6nkte stort set ikke i flere ark\xc3\xa6ologiske kulturer af uens alder men forestillede sig, at eskimokulturen udgjorde et kontinuert hele, hvori der var tilkommet nyere tr\xc3\xa6k; man talte i den forbindelse om pal\xc3\xa6oeskimoer og neoeskimoer._NEWLINE_Det var blandt andet Helge Larsens fortjeneste, at dette billede blev brudt og afl\xc3\xb8st af en inddeling i flere ark\xc3\xa6ologiske kulturer af uens alder. Det skete i forbindelse med ark\xc3\xa6ologiske udgravninger, der uomtvisteligt afsl\xc3\xb8rede dels flere lag af uens tidsm\xc3\xa6ssig alder, dels med uens indhold. Helge Larsens s\xc3\xa6rlige indsats kan karakteriseres gennem ekspeditionen til Sukkertoppen i 1930, ved arbejderne fra \xc3\x98stgr\xc3\xb8nland, hvor han deltog i 3-\xc3\xa5rs-ekspeditionen til Christian X's Land 1931-1932, i Coutauld-ekspeditionen til \xc3\x98stgr\xc3\xb8nland i 1935 og i Lauge Kochs \xc3\x98stgr\xc3\xb8nlands-ekspedition 1937. Fra 1939 til 1950 foretog Helge Larsen ark\xc3\xa6ologiske forskningsrejser til Alaska, et 12-\xc3\xa5rigt samarbejde med Alaskas Universitet i Fairbanks repr\xc3\xa6senteret ved dr. Fr. Rainey. I 1939 kendte man i Alaska kun den af Therkel Mathiassen opdagede og beskrevne Thule-kultur. Det lykkedes Helge Larsen ved Point Hope at finde en kultur, der var \xc3\xa6ldre end den neoeskimoske og st\xc3\xa6rkt indlandspr\xc3\xa6get (Ipiutaq), det vil sige, at den blev af ham i f\xc3\xb8rste omgang identificeret med Steensbys og Birket-Smiths pal\xc3\xa6o-eskimoiske kultur._NEWLINE_Efter oprettelsen af Arktisk Institut i 1954 blev Helge Larsen den daglige leder af dette._NEWLINE_Helge Larsen var medlem af Geografisk Selskabs r\xc3\xa5d gennem mere end 30 \xc3\xa5r, og han modtog i 1955 af selskabet Hans Egede medaljen for fremragende forskning inden for polarlandene. Han var redakt\xc3\xb8r af Meddelelser om Gr\xc3\xb8nland fra 1959 til 1975. Siden 1976 repr\xc3\xa6senterede han Nationalmuseet i Knud Rasmussen Fondet. Helge Larsen blev overinspekt\xc3\xb8r ved Nationalmuseet og leder af Etnografisk Samling efter Kaj Birket-Smith."